b'\n_START_ARTICLE_\nPomelo\n_START_SECTION_\nOpis\n_START_PARAGRAPH_\nPomelo raste na jugu Kitajske in v vsej jugovzhodni Aziji, ponekod tudi samoniklo. Ve\xc4\x8dji nasadi so tudi v Kaliforniji in predvsem v Izraelu. Sade\xc5\xbei so po obliki podobni hru\xc5\xa1ki, a so veliko ve\xc4\x8dji, saj dose\xc5\xbeejo tudi 30\xc2\xa0cm v premeru in do 10\xc2\xa0kg v masi. Imajo svetlozelen olup, v notranjosti pa so bledorumeni ali ro\xc5\xbenati, v\xc4\x8dasih tudi temno rumeni do rde\xc4\x8dkasti. Olupek je debelo podlo\xc5\xbeen z belo neu\xc5\xbeitno plastjo (imenovano albedo) in tudi krhlji so popolnoma prekriti z njo. Okus je podoben grenki pomaran\xc4\x8di, le da ni kisel, zato pa tudi ni tako prijeten. Zaradi tega, pa tudi zaradi njegove velikosti, se sade\xc5\xbe ne uporablja sve\xc5\xbe, temve\xc4\x8d gre v industrijo sokov. Olupek je poraben za pridobivanje esenc.\n_START_SECTION_\nPomelo ali grenivka?\n_START_PARAGRAPH_\nSade\xc5\xbe grenivke je danes tako splo\xc5\xa1no poznan v svetu, da si je pridobil, podobno kot pomaran\xc4\x8da, sloves originalne vrste citrusa. Toda, kot za pomaran\xc4\x8do, tudi za grenivko je treba stopiti korak nazaj. Prednik dana\xc5\xa1nje grenivke je Citrus maxima ali pomelo (tudi pummelo, jaffa, v Italiji pampaleone), za katerega nimamo slovenskega izraza, pa tudi ne veliko podatkov, saj ga je grenivka skorajda izpodrinila. Ta anti\xc4\x8dni sade\xc5\xbe je skupaj s citrono in mandarino prednik vseh agrumov, ki jih danes poznamo in ki so vsi le kri\xc5\xbeanci (hibridi) med temi tremi vrstami. Tudi Citrus x paradisi ali navadna grenivka (grapefruit, pompelmo) je torej plod kri\xc5\xbeanja. _NEWLINE_Nekateri strokovnjaki ne sprejemajo te razlike, temve\xc4\x8d trdijo, da se pomelo istoveti z grenivko; razlike med njima naj bi se bile razvile samo zaradi prehoda iz azijskih v sredozemske pokrajine. Spet drugi trdijo, da je pomelo izumrla vrsta, grenivka pa njen naravni razvoj. Debata je \xc5\xa1e odprta.'